הארלם ריבר

הארלם ריבר (באנגלית: Harlem River; מילולית: נהר הארלם) הוא מצר באורך של 13 קילומטרים, המחבר את נהר האדסון במערב לאיסט ריבר במזרח, ומפריד בין הרבעים מנהטן והברונקס בעיר ניו יורק.

זהו קיצור דרך חשוב לאוניות השטות ממפרץ לונג איילנד לנהר האדסון. המצר גם מפריד בין הברונקס, הרובע היחיד של העיר ניו יורק הנמצא ביבשת, לבין יתר חלקי ניו יורק, השוכנים על איים.

שם "הנהר" למעשה אינו מדויק, כיוון שזהו מצר. הוא מוזן מנהר האדסון ומושפע מאוד מגאות ושפל באוקיינוס האטלנטי.

כיום חוצים את המצר ארבעה עשר גשרים, שחלקם הם גשרים הנפתחים למעבר אוניות. הגשר הראשון, גשר המלכים, נבנה ב-1693. מיד עם פתיחתו הפך לגשר אגרה, למורת רוחם של התושבים. הגשר איננו קיים כיום, לאחר שמסלול הנהר שונה מעט לכיוון דרום במהלך המאה ה-19 בעקבות פיתוח עירוני.

 שינוי מסלול הנהר 
נהר ההארלם מורכב בצפונו, לפני התנקזותו לנהר הדסון, משלושה נתיבי מים שהיו נפרדים בעבר:

 ספייטי דייבל קריק;
 תעלת שיוט מלאכותית שנחפרה בין הספייטי דייבל קריק לנהר ההארלם;
 ראש נהר הארלם עצמו.

ספייטי דייבל קריק היה במקור מצר גאות ושפל  צר, המחבר את נהר ההדסון ממערב ואת ראש נהר הארלם ממזרח. שניהם ניזונו ממימי נחל טיבטס ברוק הזורמים דרומה מיונקרס דרך הברונקס (ראו מסלול הנחל בצבע אדום במפה היסטורית מצד שמאל למטה). נחל טיבטס ברוק, וספייטי דייבל קריק בהתחברם, יצרו קשת שמקיפה את מרבל היל , ורק אז הזרם פנה דרומה אל נהר הארלם (ראו מפה היסטורית נוספת משמאל למטה).

העדר אפשרות לשַיֵיט בבטחה אל ראש ההארלם ריבר מנהר הדסון דרך הספייטי דייבל, הביאו לידי כך שנדרשה חפירת תעלת שיוט שתחבר בין הספייטי דייבל לראש ההארלם ריבר. לאחר ניסיונות מוקדמים של חפירת תעלה צרה שאפשרה מעבר לכלי שיט קטנים בלבד, החל חיל ההנדסה של הצבא, בסוף המאה ה-19, לשנות הן את הנחל, והן את אדמתו הסמוכה. בשנת 1876, בית המחוקקים של מדינת ניו יורק החליט על בניית תעלת השייט של נהר הארלם. כאשר זו הושלמה בשנת 1895, התעלה ניתקה את מרבל היל ממנהטן, ויצרה אי עם הספייטי דייבל קריק בהיקף הצפוני שלו. הערוץ החדש קיצר למעשה את תוואי המים בין נהר ההדסון ללונג איילנד סאונד ב-22.5 קילומטרים. המפה התחתונה ביותר משמאל, מציגה את הערוץ החדש, ביחס לערוץ המקורי.ממוזער|120px|מפה מ-1867 מציגה את טיבטס ברוק הזורם דרומה מהברונקס, והזין את ערוץ ספייטי דייבל קריק ואת ראש ההארלם ריבר.

 גשרים מעל הארלם ריבר 

 גשר סְפָּיְיטִי דָיְיבֶל – משמש למעבר הרכבות של חברת AMTRAK וממוקם ממש בחיבור של ההארלם להדסון.
 גשר הנרי האדסון – מחבר את הנקודה הצפון-מערבית ביותר של מנהטן למערב ברונקס. נפתח בשנת 1936. משמש כיום ככביש אגרה.
 גשר ברודוויי – המשכו של רחוב ברודוויי, הרחוב הראשי של ניו יורק. הגשר מחבר את שכונת אינווד, השכונה הצפונית ביותר של מנהטן לשכונת מרבל היל ברובע ברונקס. בעבר זרם הנהר צפונית לשכונה אך במהלך המאה ה-19 היטו את הנהר שיעבור מדרום לה. הגשר משמש למעבר מכוניות, הולכי רגל ורכבת תחתית.
 גשר יוניברסיטי הייטס – מחבר את שכונת אינווד במנהטן לשכונת יוניברסיטי הייטס בברונקס דרך רחוב 207.
 גשר וושינגטון – מחבר את שכונת וושינגטון האייטס במנהטן עם מרכז ברונקס.
 גשר אלכסנדר המילטון – נמצא בסמיכות לגשר וושינגטון מעט דרומית לו.
 הגשר הגבוה – גשר להולכי רגל בגובה 40 מטר מעל הנהר, המחבר את אוניברסיטת קולומביה עם שכונת מאונט עדן בברונקס.
 גשר סכר מאקובמס – גשר המחבר בין מנהטן לבין אצטדיון יאנקי.
 גשר רחוב 145 – מחבר את הארלם עם דרום ברונקס.
 גשר שדרת מדיסון – המשכו של שדרת מדיסון ומחבר אותה לדרום ברונקס.
 גשר השדרה השלישית – מחבר בין השדרה השלישית במנהטן לבין דרום ברונקס.
 גשר שדרת וויליס – מחבר את השדרה הראשונה במנהטן עם דרום ברונקס.
 גשר רוברט פ. קנדי – קומפלקס המורכב משלושה גשרים, המחברים את הרבעים השונים של העיר ניו יורק: הברונקס, מנהטן וקווינס.
 גשר וורדס איילנד – מחבר בין מנהטן לאי וורדס .

 ראו גם 
 הגשרים לאורך הארלם ריבר
 ברונקס (נהר)
 וסטצ'סטר קריק

קישורים חיצוניים

 New Life for the Bronx and Harlem Rivers, The EPA Blog

 ביאורים 

 הערות שוליים 

*
קטגוריה:ניו יורק: גאוגרפיה
קטגוריה:ניו יורק: גשרים